Matečná, Gabriela, generálna riaditeľka Slovenského pozemkového fondu (2014-09-17):
Ďakujem veľmi pekne všetkým diskutujúcim aj s faktickými poznámkami, ktorí tu vystúpili. Vidím, že poľnohospodárstvo a Slovenský pozemkový fond je vždy zaujímavá téma pre všetkých, hoci nás tu neostalo v pléne veľa. Ja také maličké poznámky. To, čo sa pýtal pán poslanec Fecko o cirkevnej reštitúcii, odpovieme písomne. Pán Radošovský, vymožiteľné pohľadávky samozrejme, tam je vždy otázka toho, že či ten subjekt existuje alebo nie. Ale môžem vás ubezpečiť, že ak je niekto dlžníkom fondu dlhodobo, my zo zákona, zo zákona preverujeme, alebo aj osoba blízka, keď je fondu, teda dlžníkovi fondu takémuto, takejto osobe neprenajmeme poľnohospodársku pôdu. Je to jednak zo zákona a jednak my to naozaj v tých procedúrach sledujeme vždy, keď prenajímame poľnohospodársku pôdu. To zvýšenie, zvýšenie výmery a nájom. Zvýšenie výmery, tu Martin sa vyjadril, že prečo je to pri ROEP-och. Samozrejme, tá štátna pôda sa dohľadáva cez pozemok, knižné vložky, zase asi nebudem tu do takých odborných detailov. Čo sa týka zvýšenia, Slovenský pozemkový fond od roku 2005 za všetkých vlád nezvyšoval nájom. Súhlasíte? Za éry môjho pôsobenia naozaj s odretými ušami sa nám podarilo presadiť to, a poľnohospodári verte tomu, chodím prednášať po celej republike, určite viete, že chodím prednášať kade tade, v pléne mám vždy nejakých 150 – 200 ľudí, vždy mrmlali, fučali, že ten nájom zvyšujeme. Naozaj, po desiatich rokoch Slovenský pozemkový fond zvýšil nájom z takzvaného 1,5 % bonitovanej pôdnej ekologickej jednotky na 2,2. Je pravdou, že príjem z nájmu sme zo sedem miliónov zvýšili na jedenásť a po tomto zvýšení, keď dobehnú všetky zmluvy, možnože budeme mať výber nejakých štrnásť miliónov eur z nájmu pozemkov a tieto peniaze, samozrejme, my poskytujeme na ROEP a pozemkové úpravy transferov na ministerstvo pôdohospodárstva. Čiže bez veľkej časti idú naspäť do poľnohospodárstva. Ak by sme sa mali priblížiť trhovým cenám v nájme, otázka je, že kedy by to malo byť? Ja si myslím, že časom k tomu tak či tak dôjde. Pretože samozrejme tá nerovnosť medzi tým, ktorí majú pôdu od fyzických osôb a tým, ktorí majú od Slovenského pozemkového fondu štátnu a nezistených prenajatú, je taká nejaká disparita, ktorá vytvára konkurenčnú výhodu alebo nevýhodu. Ale vždy je otázka, kedy, kto a za akých podmienok si toto dovolí urobiť. Lebo naozaj len zvýšenie o 0,7 % vyvolalo veľký ohlas u poľnohospodárov. Ale ja milo rada, ak sa, bude k tomu nejaký konsenzus, milo rada dvihnem túto cenu nájmu. Čiže toto máme k nájmu poľnohospodárskych pozemkov. K nájmu za poľovné revíry. Tá disparita, ktorú ste vy našli v správe, samozrejme môže byť, ale za to neviňte terajšie a viete, viete, že to tak ani nebolo, pretože výkon práva poľovníctva a zmluvy, ktoré boli uzatvorené, nám končia prevažne na 80 až 90 % tento rok, poťažmo budúci rok. To, čo pred desiatimi rokmi a aké nájmy podpisovali moji predchodcovia, nepatrí sa mi k tomu vyjadrovať, samozrejme. Dnes, keď ideme na združenia, prvýkrát v histórii dávam poverenia lesníkom, kde hovoríme, za akú minimálnu sumu za poľovný revír budú poľovať. A tie revíry bonitujeme, samozrejme, tí naši lesníci v spolupráci s lesníkmi z Národného lesníckeho centra a v zmysle vyhlášky bonitujú jednotlivé tie revíry a ideme zvyčajne, zvyčajne, čo nebolo zvykom, ideme niekoľko násobne nad vyhláškovú cenu. Čiže nové, príjem z nájmu, samozrejme, musia dobehnúť nejaké zmluvy, tie nové nájomné zmluvy na výkon práva poľovníctva máme už určite niekoľko násobne vyššie, ako to bolo doteraz zvykom. K zverejneniu zmlúv. Ja sa teda divím a divím sa neuveriteľne, pretože Slovenský pozemkový fond má všetky zmluvy v kategórii nájomné zmluvy, kúpne zmluvy, reštitučné zmluvy existujúce zverejnené. Dokonca sme jediný úrad v tejto krajine, ktorý zverejňuje pred zasadnutím Rady fondu, to znamená, pred tým, než sa niečo schváli a podpíše dva týždne a dva týždne má možnosť verejnosť námietkovať tieto zmluvy. Čiže nemáme len už uzavreté zmluvy zverejnené, ale máme aj tie zmluvy, ktoré pôjdu do Rady fondu a tie je možné námietkovať. Tie sú zverejnené dva týždne pred zasadnutím Rady fondu, ak ich Rada fondu odporučí a štatutári podpíšu, samozrejme sú zverejnené v zmysle príslušných legislatív do, myslím, že, neviem, piatich dní na centrálnom registri zmlúv a ak nie je zverejnená na centrálnom registri zmlúv, máme to systematizované cez softvéry, potom nie je možné ani, ani účinná tá zmluva. U nás sú všetky zmluvy zverejnené. Teda čudujem sa, že máte takéto skúsenosti, možnože spôsob vyhľadávania sa vám zdá zložitý a toto by bolo možno dobré, ale ak viete názov nájomcu, kliknete, ja v tom nevidím problém. Ak, ak áno, príďte na úrad a na ktorúkoľvek pobočku, naučíme vás vyhľadávať, ale je to jednoduché a ak by bol s tým problém, urobíme manuál pre žiadateľov, aby vedeli, ako majú vyhľadávať. Takže toto je z mojej strany reakcia na vaše dotazy. Možnože len tak naozaj zhruba v skratke nebudem sa tu vyjadrovať k týmto personálnym záležitostiam, lebo som už teda štatutár jedného úradu a možnože spory, ktoré tu vy máte v parlamente, ja to vidím trošička ináč, predsa som zodpovedná za jeden veľký úrad a toto, toto sa nepatrí na tejto pôde. Takže možnože poďakujem, ak to necháte na mňa, možno tú personálnu otázku a zároveň ja by som tam na tejto pôde chcela poďakovať všetkým, ktorí ste boli tu, ktorí ste sa aktívne zúčastnili na čítaní tejto správy a samozrejme, aj mojim kolegyniam a kolegom, ktorí sa na takomto výsledku, by som povedala, roky rokúce už podieľajú a patrí im vďaka práve na tých regionálnych pracoviskách, ktorí sú tým nárazníkom a nárazníkovou zónou pre žiadateľov. Ďakujem veľmi pekne.